## Carlos Mazón: “El temps d'espera s'ha acabat al Xúquer-Vinalopó”

*** Destaca que la Generalitat ha posat en marxa “en temps rècord” les obres del posttransvasament amb l'adjudicació del tram 1, en el qual en breu s'iniciaran les obres, amb un pressupost de 9 milions d'euros
* Assenyala que el tram 2 es troba en fase de licitació “de manera paral·lela perquè no podem esperar més”
* Mazón titlla de “vergonya” l'abandó del sud d'Alacant en matèria hídrica
* El president de la Generalitat ha mantingut una reunió amb la Junta Central d'Usuaris del Vinalopó, L'Alacantí i el Consorci d'Aigües de La Marina Baixa i ha visitat l'embassament del Toscar a Monòver**

**Monòver**

El president de la Generalitat, Carlos Mazón, ha destacat que “el temps d'espera s'ha acabat al Xúquer-Vinalopó” després que la Generalitat haja posat en marxa “en temps rècord” les obres del posttransvasament de les quals ja s'ha adjudicat el tram 1 i les obres del qual s'iniciaran pròximament amb un pressupost de 9 milions d'euros.  
   
Per al cap del Consell, l'abandó d'esta regió en matèria d'aigua ha sigut una “vergonya” amb la qual calia acabar i ha avançat l'inici de la licitació del tram 2 que beneficiarà regants de Monòver, Novelda, Monforte, Agost, Sant Vicent del Raspeig, Alacant i Elx i es farà “de manera paral·lela, perquè no podem esperar més”; la qual cosa convertix “tots i cada un dels dies que passaran estes pròximes setmanes” en “dies històrics” per a les comarques del sud d'Alacant.  
   
El president ha fet estes declaracions després de mantindre una reunió amb la Junta Central d'Usuaris del Vinalopó, l'Alacantí i el Consorci d'Aigües de la Marina Baixa i visitar l'embassament del Toscar a Monòver, “punt zero del transvasament Xúquer-Vinalopó” als quals també ha assistit la consellera de Medi Ambient, Aigua, Infraestructures i Territori, Salomé Pradas.  
   
Mazón ha destacat que l'execució del transvasament “ja serà una realitat” però encara queda “molt camí per davant”. Durant este 2024 s'invertiran prop de 20 milions d'euros en execució, que no en pressupost. “Això ja no és un pressupost, ací estem ja executant”. El president de la Generalitat ha volgut agrair el treball previ de planificació i projecte que s'ha fet estos últims mesos i ha declarat que “el ritme d'obra, de gestió i execució ha començat per fi al Vinalopó” posant remei a “l'abandó i pèrdua de drets que ja no es podien tolerar més”. “Esta impresentable demora no li ha eixit gratis a molta gent amb la qual volem treballar i volem parlar” ha assenyalat Mazón i els convida a “recuperar una cultura d'agricultura de qualitat, a preu raonable i sostenible, que és el que necessita el Vinalopó”.

Fecha: 22/01/2024